Почитувани,

Претседателе на Република Северна Македонија, Стево Пендаровски,

Актуелно раководство на ДЛУМ, Филип Фидановски, ДијанаТомиќ-Радевска,

Ве поздравувам искрено! Сите поранешни и сегашни членови на ДЛУМ што сте биле и што сте дел од телата на најстарото еснафско уметничко здружение во земјава.

Голем поздрав до сите уметници од сите генерации, особено до младите кои ги надградуваат темелите на ДЛУМ како еден од столбовите на нашата државност.

Восхит, гордост и обврска за нашите генерации се документите кои нè потсетуваат дека со Решение на тогашното Министерство за внатрешни работи, на 13 ноември 1946 година е основано Друштвото на ликовните уметници на Македонија. Потоа, отворањето на Павилјонот на Кале и Галеријата на Кејот на Вардар. Изложбите за солидарност со Скопје и гласноста на многу светски, југословенски и домашни уметници за поддршка на разурнатиот град.

Сиве овие изложби се вткаени во меморијата на ДЛУМ.

Уметноста низ вековите создавала свои правила. Постои една универзална врска за сите времиња. Тоа е нејзината убедливост. Нејзинатата тајна да ја победува минливоста на времето. Целта на уметноста е да остави трага во постоењето, во времето, во културата на една земја.

Вечерашнава изложба е билет со кој се влегува во вечното паметење на луѓето. Празник за земјава.

Основањето на ДЛУМ е кулминација на долгогодишната желба за создавање институција што ќе се стреми за подобрување на статусот на уметниците, за влијание врз пошироката културна средина, за подигнување на интересот на публиката и менување на нејзините навики.

Со оваа изложба вечерва, за миг се потсетуваме на тековите и развојот на македонската уметничка (ликовна) сцена.

Со почит се сеќаваме на Никола Мартиноски, Лазар Личеноски, Вангел Коџоман, Борко Лазески, Љубомир Белогаски, Борка Аврамова, Ејуп Умер...и плејада други уметници кои со својот професионален углед и личен интегритет, со својот авторитет и идеи, придонесоа за обезбедување подобри услови на уметничката сцена во земјава.

Основањето на Средното уметничко училиште и на Факултетот за ликовни уметности се само уште една материјализација на сонот на македонските уметнички и културни дејци, кои го трасираа и патот за развој на современата ликовна и применета уметност во земјава.

Недостижната цел на оваа изложба е да покаже што сè создале уметниците кои го сочинуваат јадрото на ликовните претставувања во земјава и во светот.

Не можам, а да не спомнам, дека исклучителните индвидуални авторитети од ДЛУМ во минатото носеа креативна и критичка дебата што беше движечка сила за целото општество. Таквото време недостига денес. ДЛУМ имаше падови и свои врвови, и има многу проблеми што ги донесе новото време.

Но, овде сме, во слава на уметноста, свесни за предизвиците што ги живееме.

Почитувани,

Изложбите се отвораат и се затвораат. Сликите се поставуваат и се симнуваат. Сè што гледаме тука пред нас денес, утре веќе ќе го нема. Во таа минливост, она што засекогаш останува да сведочи се делата на уметниците и културните вредности што ги поседуваме.

Честитајќи го јубилејот, ви пожелувам уште многу успешни остварувања и уште многу изложби!

Ви благодарам за вниманието! Да уживаме!